উলামায়ে হিন্দ কা শানদার মাযী
উলামায়ে হিন্দ কা শানদার মাযী (উর্দু: علماء ہند کا شاندار ماضی‎‎) ভারতীয় উপমহাদেশের আলেম সমাজের বিপ্লবী ঐতিহ্য নিয়ে উর্দু ভাষায় রচিত মুহাম্মদ মিয়া দেওবন্দির একটি ঐতিহাসিক বই। এর প্রথম খণ্ডটি প্রকাশিত হয় ১৯৩৯ সালে। প্রকাশের পর ব্রিটিশ সরকার বইটি নিষিদ্ধ করে এবং লেখককে কারাবন্দি করা হয়। লেখক মুক্তি পাওয়ার ১৯৫৭ পর্যন্ত বইটির মোট ৪টি খণ্ড প্রকাশিত হয়। এই বইয়ে মুজাদ্দিদে আলফে সানী আহমেদ সিরহিন্দি থেকে ১৮৫৭-এর মহাবিদ্রোহ পর্যন্ত ভারতীয় উপমহাদেশের আলেমদের সংগ্রাম ও ইতিহাসের বিস্তারিত বিবরণ প্রদান করা হয়েছে। বইটি লেখার প্রধান উদ্দেশ্য ছিল দুইটি। প্রথমত, রাজনৈতিক আন্দোলনে ওলামাদের অংশগ্রহণকে ওলামাদের মর্যাদার বিরুদ্ধে এক ধরনের বিদআত বলে অভিহিত করা হচ্ছিল। এ গ্রন্থে দেখা গেছে যে, প্রতিটি যুগে ওলামারা সে যুগের রাজনীতিতে বাস্তবিক অংশ নিয়েছেন এবং এর ফল ভোগ করেছেন। দ্বিতীয়ত, ভারতের স্বাধীনতা আন্দোলনকে শক্তিশালী করা। এই বইয়ের পরিপূরক গ্রন্থ উলামায়ে হক আওর উনকে মুজাহিদানা কারনামে। যেখানে ১৮৫৭ পরবর্তী সময়ের আলোচনা স্থান পেয়েছে।